钦定古今图书集成/方舆汇编/边裔典/第102卷 > 婆登国
## 钦定古今图书集成/方舆汇编/边裔典/第102卷 > 婆登国

图考

按《三才图会》：“婆登国在林邑东，西接迷离国，南接诃
陵。种稻每月一熟，有文字即书于贝叶，死者以金铅
贯于四肢，后加婆律膏及沉檀、龙脑，积薪以焚之。”

唐

### 太宗贞观 年投和遣使献方物

按《唐书太宗本纪》不载。按《南蛮传》：“投和在真腊南，
自广州西南，海行百日乃至。王姓投和罗名脯邪，迄
遥官，有朝请将军、功曹、主簿、赞理、赞府，分领国事，分
州郡县三等。州有参军，郡有金威将军，县有城，有局。
长官得选僚属自助。民居率楼阁画壁。王宿卫百人，
衣朝霞耳，金环，金𫄧被颈，宝饰革履，频盗者死。次穿
耳”及颊，而劗其发。盗铸者截手。无赋税。民以地多少
自输，王以农商自业。银作钱，类榆荚。民乘象及马，无
鞍靮，绳穿颊御之。亲丧，断发为孝。焚尸，敛灰于罂，沉
之水。贞观中，遣使以黄金函内表，并献方物。

按杜氏《通典》，“投和国，隋时闻焉，在南海大洲中，真腊
之南，自广州西南，水行百日至。其国王姓投和罗，名
脯邪，迄遥理数城，覆屋以瓦，并为阁而居，屋壁皆以
彩画之。城内皆王宫室，城外人居可万馀家。王宿卫
之士百馀人。每临朝，则衣朝霞冠、金冠，耳挂金环，颈
挂金涎衣，足履宝装皮履。官属有朝请将军，总知国”
政。又有参军、功曹、主簿、城局、金威将军、赞理、赞府等
官，分理文武。又有州及郡、县。州有参军，郡有金威将
军，县有城局。其为长官初至，各选官僚助理政事。刑
法盗贼，重者死，轻者穿耳及鼻并钻鬓，私铸银钱者
截腕。国无赋税，俱随意供奉，无多少之限。多以农商
为业。国人乘象及马，一国之中，马不过千匹。又无鞍
辔，唯以绳穿颊为之节制。音乐则吹蠡击鼓，死丧则
祠祀哭泣。又焚尸，以罂盛之，沉于水中。若父母之丧则截发为孝。其国市六所，贸易皆用钱，银钱小如榆
荚。有佛道，有学校。文字与中夏不同。讯其耆老，云“王
无姓名。”齐杖摩其屋，以草覆之。王所坐塔，圆似佛塔，
以金饰之，门皆东开，坐亦东向。大唐贞观中，遣使奉
表，以金函盛之。又献金榼、金锁、宝带、犀、象、海物等数
十品。

唐

### 高宗显庆 年瞻博国遣使献方物

按《唐书高宗本纪》不载。按《南蛮传》：“瞻博或曰瞻婆，
北距兢伽河，多野象群行。显庆中，遣使者入朝。”

唐

### 高宗显庆五年哥罗舍分国入贡

按《唐书高宗本纪》不载。按《南蛮传》，“哥罗舍分者，在
南海南，东堕和罗。修罗分者，在海北，东距真腊。其风
俗大略相类，有君长，皆栅郛。二国胜兵二万。”

按《杜氏通典》：“哥罗舍分在南海之南，其国地接堕和
罗国，胜兵二万人。”其王满越伽摩，大唐显庆五年，遣
使朝贡。

唐

### 高宗显庆 年修罗分国入贡

按《唐书高宗本纪》不载。按《南蛮传》，“修罗分者在海
北，东距真腊，其风俗大略相类，有君长，皆栅郛，二国
胜兵二万。”

唐

### 高宗显庆 年甘毕国贡方物

按《唐书高宗本纪》不载。按《南蛮传》：“甘毕在南海上，
东距环王，王名旃陀越摩，有胜兵五千。显庆中，贡方
物。”

唐

### 高宗显庆 年多摩苌遣使入贡

按《唐书高宗本纪》不载。按《南蛮传》：“多摩苌，东距婆
凤，西多隆，南千支弗，北诃陵地。东西一月行，南北二
十五日行。其王名骨利，诡云得大卵，剖之获女子美
色，以为妻。俗无姓，婚姻不别。同姓王坐常东向，胜兵
二万。有弓刀甲槊，无马果。有波那婆、宅护遮、庵摩、石
榴。”其国经萨卢、都诃卢、君那卢、林邑诸国，乃得交州。
显庆中，贡方物。

按《杜氏通典》：“多摩苌国居于海岛，东与婆凤，西与多
隆，南与半攴跋。”〈唐书作千支弗〉华言“五山”也，北与诃陵等国
接。其国界东西可一月行，南北可二十五日行。其王
之先龙子也，名骨利。骨利得大鸟卵，剖之得一女子，
容色殊妙，即以为妻。其王尸罗劬佣伊说，即其后也。
大唐显庆中，遣使贡献。其俗无姓，王居以栅为城，以
板为屋，坐狮子座，东向。衣物与林邑同。胜兵二万馀
人，无马，有弓、刀、甲、槊。婚姻无同姓之别。其食器有铜、
铁、金银。所食尚酥、乳酪、沙糖、石蜜。其家畜有羖羊、水
牛，野兽有獐鹿等。死亡无丧服之制，以火焚其尸。其
音乐略同天竺。有波那婆、宅护遮、庵磨、石榴等果，多
甘蔗。从其国经萨卢都、思诃卢、君那卢、林邑等国，达
于交州。

唐

### 高宗显庆 年千支弗等国遣使入贡

按《唐书高宗本纪》不载。按《南蛮传》，显庆中，婆岸千
支、弗舍、跋若、磨腊四国并遣使入朝。千支在西南海
中，本南天竺属国，亦曰半攴跋若，唐言“五山也，北距
多摩苌。”

### 龙朔 年千支弗遣使朝贡

按《唐书高宗本纪》不载，按《南蛮传》云云

唐

### 高宗龙朔 年名蔑遣使入贡

按《唐书高宗本纪》，不载。按《南蛮传》：名蔑，东接真陀
桓，西俱游，南属海，北波剌。其地一月行，有州三十，以
十二月为岁首。王衣朝霞㲲，赋二十取一。交易皆用
金准直。其人短小，兄弟共娶一妻，妇总发为角，辨夫
之多少。王号“斯多题。”龙朔初，使者来贡。

按杜氏《通典》，名蔑国，大唐贞观中通焉。在南海边界，
周回可一月行。南阻大海，西俱游国，北波剌国，东陁
洹国。户口极多。置三十州，不役属他国。有城郭、宫殿、
楼橹，并用瓦木。以十二月为岁首。其物产有金、银、铜、
铁、象牙、犀角、朝霞、朝云。其俗交易用金、银、朝霞等衣
服。百姓二十而税一，五谷蔬菜，与中国不殊。

唐

### 高宗总章二年婆罗遣使入贡

按《唐书高宗本纪》不载。按《南蛮传》：“赤土西南入海
得婆罗总章二年，其王旃达钵遣使者与环王使者
偕朝。”